„ Hún á eftir að braggast sem betur fer , “ segir Magnús Ásgeir Elíasson , bóndi á Stóru-Ásgeirsá í Víðidal , um hryssu sína Freyju sem hann gróf upp úr snjó í morgun . Þegar hann fór að vitja hrossa sinna í morgun sá hann rétt í snoppuna á henni upp úr snjóskaflinum . Magnús á góða nágranna sem hjálpuðu honum að moka hana upp úr snjónum og koma henni í hús . Í gærdag þegar veðrið var öllu verra bjargaði hann 10 hrossum sem voru föst í skafli . „ Þegar hross lenda í svona gefast þau strax upp , “ segir hann . Hann kveðst heppinn að hafa fundið hrossin í gær og merina í morgun og náð að bjarga þeim . Þrátt fyrir mikla úrkomu og snjó sé í raun eingöngu einn stór skafl á þeim stað þar sem hrossin voru föst . „ Þetta er ömurlegt og ég vona að enginn lendi í þessu , “ segir hann . Undir venjulegum kringumstæðum væsir ekki um útigangshross á þessum árstíma ef þau hafa aðgang að góðu heyi og skjóli , segir Magnús . Óveðrið sem gekk yfir landið hafi verið óvenjulegt og fæstir hrossabændur hafi tök á að koma öllu stóði sínu inn í skjól í slíkri veðráttu , segir Magnús . Á bænum hefur verið rafmagns - og hitaveitulaust í um 30 klukkustundir . Rafmagnið komst aftur á í morgun .